**Paulius Poteris** (ol. *Paulus Potter*, *Paulus Poetter*, 1625 m. lapkričio 25  d.(?), Enkheizenas, Nyderlandai – 1654 m. sausio 17 d. (?), Amsterdamas) – XVII a. Nyderlandų tapytojas ir grafikas. Daugiausiai kūrė kaimo peizažus su gyvuliais.

Biografija
----------

Paulius Poteris gimė Enkheizene. Pakrikštytas 1625 m. lapkričio 25 d. Jis buvo kilęs iš menininkų šeimos. Tėvas Pieter Simonsz Potter (1600–1652) buvo menininkas, motina Aaltje Paulusdr Bartsius buvo tapytojo Willem Bartsius sesuo. 1631 m. šeima persikėlė į Amsterdamą. Paulius Poteris mokėsi pas tėvą ir, tikėtina, pas tapytoją Claes Moeyaert (1590/1591–1655). 1642 m. Poterio vardas paminėtas tarp Harlemo tapytojo Jacob de Wet (1610–apie 1675) mokinių. Vėliau Paulius Poteris persikraustė į Delftą, kur 1646 m. rugpjūčio 6 d. įtrauktas į vietos tapytojų gildijos narius. 1647 m. jo šeima persikraustė į Hagą (ten dokumentuotas sesers krikštas) ir pats Paulius Poteris 1649 m. pažymėtas vietos tapytojų gildijos įrašuose. 1650 m. liepos 3 d. Paulius Poteris vedė Adriana Balcken Eynde, Hagos miesto architekto dukterį. 1649 − 1652 m. Paulius Poteris nuomavosi namą, kuriame anksčiau gyveno Janas van Gojenas (1596−1656).

Gali būti, kad su savo žmonos tėvo tarpininkavimu Paulius Poteris pradėjo gauti užsakymų tapybos darbams iš Amalia van Solms, princo Frederiko Hendriko Oraniečio našlės. Žinoma, kad Poteris nutapė vieną paveikslą jai, bet pilnai užsakymų neįgyvendino, nes 1651 m. jis buvo paduotas į teismą dėl paveikslų nepristatymo. Iki 1652 m. gegužės 1 d. Paulius Poteris grįžo į Amsterdamą daktaro Nikolo Tulpo kvietimu (to paties, kuris buvo susijęs su Rembrantu ir pavaizduotas paveiksle „Daktaro Nikolo Tulpo anatomijos pamoka"). Jis nutapė daktaro sūnaus Dirko Tulpo viso ūgio portretą ant žirgo. Paulius Poteris greit po to mirė nuo tuberkuliozės. Palaidotas Amsterdamo *Nieuwezijdskapel* 1654 m. sausio 17 d. Pauliaus Poterio kūryboje dominuoja kaimo vaizdai su gyvuliais. Jis laikomas vienu pirmųjų menininkų, kurie kūrė savotiškus gyvulių „portretus". Jis paruošė apie 25 ofortus gyvulių tematika. Paulius Poterio mokiniai nežinomi, tapytojas Karel Dujardin (apie 1622−1678) patyrė jo įtaką. Žymiausiu Poterio paveikslu minimas natūralaus dydžio galviją vaizduojantis „Bulius" (kitaip „Jautis", Hagos Mauricheise).

Darbų galerija
--------------

* „Valstiečių šeima su gyvuliais" (1646, Senoji pinakoteka, Miunchenas) „Valstiečių šeima su gyvuliais" (1646, Senoji pinakoteka, Miunchenas)
* „Gyvuliai audringame peizaže" (1647, Nacionalinė Londono galerija) „Gyvuliai audringame peizaže" (1647, Nacionalinė Londono galerija)
* „Bulius" (1647, Mauricheisas, Haga) „Bulius" (1647, Mauricheisas, Haga)
* „Besiilsintys gyvuliai" (1652, Dresdeno Senųjų meistrų paveikslų galerija) „Besiilsintys gyvuliai" (1652, Dresdeno Senųjų meistrų paveikslų galerija)
* „Keturi galvijai" (Savojos galerija, Turinas) „Keturi galvijai" (Savojos galerija, Turinas)
* „Keršas arklys" (1650-54, J. Paul Getty muziejus, Los Andželas) „Keršas arklys" (1650-54, J. Paul Getty muziejus, Los Andželas)
* „Pievos vaizdas" (1649, ofortas) „Pievos vaizdas" (1649, ofortas)

Šaltiniai
---------

|  |  |
| --- | --- |
|  | **Vikiteka: Paulus Potter** – vaizdinė ir garsinė medžiaga  |

* Vašingtono dailės galerijos informacija
* Encyclopaedia Britannica
* essentialvermeer.com
* wga.hu